Rolf Rynning Eriksen
Store norske leksikon,Historie,Norsk og nordisk historie,Norges historie,Norges historie fra 1940 til 1945,Motstandskampen i Norge
Rolf Rynning Eriksen var en norsk offiser som deltok i den norske motstandskampen under andre verdenskrig, blant annet som medlem av Sentralledelsen i den militære motstandsorganisasjonen Milorg.
Som fastlønnet løytnant i staben til femte divisjon i Trondheim fikk Eriksen den 9. april i oppdrag fra divisjonssjefen, generalmajor Jakob A. Laurantzon, å overgi divisjonskontoret til invasjonsstyrken som tidlig på morgen med tyske krigsskip hadde forsert de norske kystbefestningene ved innløpet til Trondheimsfjorden. Da felttoget i Norge var over, fikk Eriksen arbeid i Norges Geografiske Oppmåling som geodet. Høsten 1940 hadde han et kortvarig medlemskap i Nasjonal Samling fra 25. oktober og noen uker fremover. En offiservenn fikk ham på andre tanker, og han ble kort tid etter involvert i militært motstandsarbeid. Sitt NS-medlemskap snakket han aldri om.Eriksen kom med i Sentralledelsen i Milorg i 1941, der han var med frem til 1944 da han ble kalt over til Sverige. Sammen med Jens Henrik Nordlie utgjorde han den såkalte Militærkomiteen (MK) som utarbeidet Direktiv nr. 1, i ettertid kalt «Milorgs bibel». Eriksen tjenestegjorde i Sverige fra 1944 til 1945 som sjef for operasjonskontoret i MI IV.Etter krigen var han stabssjef i de første Tysklandsbrigadene fra 1947 til 1948, oberst fra 1956, sjef for Brigaden i Nord-Norge fra 1956 til 1958 og stabssjef hos sjefen for de allierte landstridskrefter i Norge fra 1958. Han ble generalmajor og nestkommanderende for Hæren i 1961, stabssjef i Forsvarsstaben i 1968 og generalløytnant og stabssjef i Forsvarets overkommando i 1970 under general Herman Fredrik Zeiner-Gundersen. Siste beordring var som kommandant på Fredriksten festning fra 1972 til 1976.Som pensjonist var Rolf Rynning Eriksen administrativ leder for forskning ved Norges Hjemmefrontmuseum under oberstløytnant Knut Haugland og senere generalmajor Reidar Torp. Les mer i Store norske leksikon Milorg motstandskampen i Norge Norge under andre verdenskrig Norges forsvar under andre verdenskrig